KTRK

KTRK, en forkortelse for Kirgiz Respublikasinin (fullt kirgisisk navn: Кыргыз Республикасынын Коомдук телерадиоберүү корпорациясы, fullt russisk navn: Общественная телерадиовещательная корпорация Кыргызской Республики eller ОТРК, norsk oversettelse: Den kirgisiske republikkens offentlige kringkastingsselskap) er den nasjonale TV- og radiokringkasteren i Kirgisistan. Kringkasteren er statlig, og har sitt hovedkontor i Bisjkek og ett lokalkontor i hvert av landets syv oblaster.
Foruten fra hovedkanalen, kringkaster KTRK fra fire ulike TV-kanaler (per 2015) – en barne-, en kultur- en musikk- og en sportskanal - og fra fem ulike radiokanaler. Kringkasteren når mer enn 98,9 prosent av Kirgisistans befolkning og har en gjennomsnittlig daglig seerandel på 24,7 prosent, noe som gjør dette til landets største kringkastingsselskap (2015).


== Historie ==
Etter opprettelsen av Den autonome kirgisiske sosialistiske sovjetrepublikk i 1926, kom ønsket om en radiotjeneste som dekket det kirgisiske territoriet, og  den 20. januar 1931 hadde den kirgisiske radioen offsisiell åpning i Frunze, med full drift fra 1932 som et sovjetisk kommunikasjons- og propagandamedium. Ledelsen for radioen satt i en kringkastingskomité som ble underlagt Den kirgisiske SSRs ministerråd den 28. mars 1945.I 1958 hadde den første TV-kanalen oppstart, med sendinger i svarthvitt. Etter Kirgisistans uavhengighet i 1991 ble radio- og TV-studioet i Bisjkek slått sammen til Republikken Kirgisistans statlige radio- og TV-selskap. 
I 1995 ble morgenprogrammet Zaman (Замана) sendt for første gang, og i 1996 ble informasjonssenteret Ala-Too (Ала-Тоо) åpnet, med oppstart av nyhetssendinger med samme navn. Ala-Too går fra klokken syv om morgenen til klokken elleve på kvelden med sendinger som varer i 10 til 40 minutter på vekselvis kirgisisk og russisk.
I perioden fra 1993 til 2007 var kringkastingsselskapet gjennom fem omorganiseringer der selskapsbetegnelsen varierte mellom «det statlige», «det statlig-nasjonale» og «det nasjonale» radio- og TV-selskapet.Etter April-revolusjonen i 2010 ble Kubat Otorbajev direktør for selskapet, og etter selskapets anmodning ble navnet endret til det nåværende.


== Oversikt over TV-kanaler ==
Koomdik kanal 1 (Коомдук каналдын 1) er hovedkanalen, med et variert programtilbud.
Balastan (Баластан) er en informativ og utdannende TV-kanal for barn.
Madaniyat (Ӎаданият) er en kabel-TV-kanal som kringkaster og produserer programmer og hendelser med kulturelt og historisk innhold.
Muzika (Музыка) er en musikkanal som produserer og kringkaster ulike hendelser og programmer.
KTRK Sport (КТРК Спорт) dekker populære sportslige begivenheter og nasjonale arrangementer som sports- og kulturfestivalen At çabiş (Ат Чабыш), kol kuroş og den kirgisiske nasjonalsporten ulak tartiş (улак-тартыш).


== Oversikt over radiokanaler ==
Kirgiz (Кыргыз радио) er Kirgisistans nasjonale radiokanal med sendinger basert på nasjonal folkemusikk og kultur.
Baldar FM (Балдар FM) er en radiokanal med nyheter og aktiviteter tilpasset og rettet mot barn.
Birinçi (Биринчи радио) er landets første nyhetsradiostasjon.
Dostuk (Достуҡ радио) er en online-radio som har som mål å bygge relasjoner mellom ulike kulturer i Kirgisistan.
Min kiyal FM (Ӎин кыял FM) er en underholdningskanal.


== Ledere ==
2014– : Ilim Mayrambekoviç Karipbekov (generaldirektør)
2010–juli 2014: Kubat Otorbajev (direktør)
2009–2010: Kayirgul Orozbay (administrerende direktør)
2007–2009: Melis Eşimkanov (administrerende direktør)
2005–2007: Sultan Abdrakmanov (president)
2004: Sirtbay Musajev (president)


== Referanser ==


== Eksterne lenker ==
(ru) Offisielt nettsted